b'\n_START_ARTICLE_\nVytautas Jonas Stauskis\n_START_SECTION_\nBiografija\n_START_PARAGRAPH_\nGim\xc4\x97 1942 m. gegu\xc5\xbe\xc4\x97s 9 d. Raseiniuose. Mok\xc4\x97si Palangos vidurin\xc4\x97je mokykloje, Kauno politechnikos institute statybos fakultete, Maskvos in\xc5\xbeinerinio statybos instituto aspirant\xc5\xabroje, Maskvos gele\xc5\xbeinkeli\xc5\xb3 transporto in\xc5\xbeinerinio instituto aspirant\xc5\xabroje. Dirbo Kretingos rajono architekt\xc5\xabros skyriuje, Palangos miesto architekt\xc5\xabros skyriuje, Kauno miest\xc5\xb3 statybos projektavimo institute, Vilniaus in\xc5\xbeineriniame statybos institute asistentu, vyr. d\xc4\x97stytoju, docentu, Vilniaus Gedimino technikos universiteto docentu, profesoriumi. Taip pat dirbo Pastat\xc5\xb3 konstrukcij\xc5\xb3 katedros ved\xc4\x97ju, akredituotos pastat\xc5\xb3 akustikos mokslo laboratorijos ved\xc4\x97ju._NEWLINE_Aktyviai dalyvauja visuomenin\xc4\x97je veikloje Lietuvoje ir pasaulyje: yra Europos akustik\xc5\xb3 asociacijos tarptautin\xc4\x97s kategorijos ekspertas pastat\xc5\xb3 akustikos mokslo srityje, Tarptautin\xc4\x97s mokslo organizacijos Audio Engineering Society (AES) Lietuvos skyriaus pirmininkas, Tarptautinio akustikos ir vibracijos instituto, JAV ir Pranc\xc5\xabzijos akustik\xc5\xb3 asociacijos u\xc5\xbesienio narys, Lietuvos akustik\xc5\xb3 asociacijos viceprezidentas, architekt\xc5\xabrin\xc4\x97s ir statybin\xc4\x97s akustikos skyriaus pirmininkas, VGTU mokslo \xc5\xbeurnalo \xe2\x80\x9eJournal of Civil Engineering and Management" redakcin\xc4\x97s kolegijos narys, VGTU tarybos\xc2\xa0narys, VGTU architekt\xc5\xabros fakulteto tarybos narys ir kt. Atlik\xc4\x99s daug mokslini\xc5\xb3 praktini\xc5\xb3 darb\xc5\xb3 i\xc5\xa1 akustikos srities.\n_START_SECTION_\n\xc4\xaevertinimas\n_START_PARAGRAPH_\n2002 m. suteikta Lietuvos mokslo premija i\xc5\xa1 architekt\xc5\xabrin\xc4\x97s akustikos srities u\xc5\xbe fundamental\xc5\xb3 mokslo darb\xc4\x85 V. J. Stauskis \xe2\x80\x9eSali\xc5\xb3 akustikos tyrimai, in\xc5\xbeineriniai sprendimai ir j\xc5\xb3 realizavimas\xe2\x80\x9c (1977-2001), auk\xc5\xa1\xc4\x8diausio laipsnio Valstyb\xc4\x97s mokslo stipendijos laim\xc4\x97tojas (2000\xe2\x80\x932001), \xc4\xafteiktas Tarptautin\xc4\x97s mokslo asociacijos \xe2\x80\x9eAudio Engineering Society (AES)\xe2\x80\x9c Garb\xc4\x97s diplomas (2000), VGTU medalis u\xc5\xbe nuopelnus universitetui (2002), TSRS Liaudies pasiekim\xc5\xb3 parodos sidabro medalis (1970), \xc2\xa0geriausi\xc5\xb3 vadov\xc4\x97li\xc5\xb3 universitetams Lietuvoje konkurso laim\xc4\x97tojas (2005, 2007), geriausi\xc5\xb3 VGTU vadov\xc4\x97li\xc5\xb3 konkurso laim\xc4\x97tojas (2005, 2008), geriausi\xc5\xb3 VGTU mokslini\xc5\xb3\xc2\xa0 monografij\xc5\xb3 konkurso laim\xc4\x97tojas (2005).'